khistorydata/jeongjo-sjw-relations huggingface dataset:
정조 9년
乙巳二月二十日辰時。上御誠正閣。晝講入侍時。特進官尹防。同知事閔鍾顯。參贊官李祖源。侍讀官李敬一。檢討官成種仁。假注書李敬五。編修官吳錫齡。記事官李崑秀。宗臣安川君烓。武臣沈。以次進伏訖。上命進講孟子。敬一讀新受音。自公孫丑曰君子之不敎子。止好爲人師。上讀新受音訖。敬一曰。此則言匹庶敎子之道。而帝王家則異於是。帝王家敎胄之法。必置師傅之官輔弼之臣。使之薰陶其德性。成就其學問。而敎之之道。亦多術焉。唐太宗之敎太子也。遇物則誨。敎非不勤。而猶未盡善。蓋以言敎者訟。以身敎者從。不以身敎。徒致勤於遇物之誨。而豈必其一一從令者乎。方今東宮邸下。睿質天成。知思日開。而姑未及入學就傅之時矣。伏望殿下。先懋身敎之道焉。上曰。所陳甚好矣。敬一曰。曾子之事親。若是其至矣盡矣。而孟子止曰。事親若曾子者。可也。蓋人子之事親盡孝。乃是當然之則。本非過分之事。如人臣之事君盡忠。亦是當然之則。故周公之大勳勞。亦非過分之事。推而言之。則堯舜巍蕩之化。文武熙隆之治。亦爲人君當然底道理。伏望殿下。亦懋當然底道理。則自當做唐虞三代之治。伏望體念焉。敬一又曰。人君用人之非。行政之失。必欲事事而繩愆。日日而糾謬。則不勝其紛紜。而徒有捨本治末之歎矣。君心。萬化之源。先格君心之非。使君心一正。則百度惟貞。庶事允釐。自當無可適可間之事矣。是故格君心之非。實爲大綱領。而格君心之非者。乃非人人之所可能。必如伊尹周公之大人。然後可能爲之。而叔季以來。如伊周之大人。不可復見矣。況今人才渺然。有有君無臣之歎。格君心之大人。無其人矣。殿下自格其心之外。無他道。所謂非心者。少違天理。則便是非心矣。伏望深自省察。若或有一些子違於天理。則乃加克治之工。俾有純亦不已之效焉。又曰。一時毁譽者。乃非公是非也。末俗嘵嘵。以一人之私好惡。或毁或譽。故或有無實之譽。或有非情之毁。非但當之者。不可以此動心。聽之者。亦當詳察虛實。人君用人之道。亦當衆好之必察焉。衆惡之必察焉。不可以一時之毁譽。輕加進退。伏願體念焉。上曰。其言皆好矣。上曰。此云君仁莫不仁。君義莫不義。君正莫不正。仁義二字。體用俱備。而復曰君正。義則正在其中。而復稱正字。何義耶。敬一曰。格字。乃是正字之義。故稱仁義之下。結之以正字者。良以此也。上曰。格字。的是何義耶。人格之耶。使之格耶。敬一曰。此是使之格之義矣。上曰。聖人亦當有非心之可格乎。此與求放心之義。差有異同之別。放心則指一時出入而言。所謂石火電光者也。非心則乃是非僻之心矣。敬一曰。聖敎至當矣。種仁曰。君臣猶父子也。雖然。父子不可以責善。而君臣則責善。然後方可以互相蕫正。以成其治也。今於君臣之間。若求責善之方。則明良戒飭。卽其責善之意也。賞罰用舍。卽其責善之政也。今我殿下。居君師之位。以至善之道。導率臣民。臣等愚迷。雖不能欽承聖意。而殿下如或少忽於自治之工。在廷之臣。萬一以爲吾君未出於正。則其於聖德。虧損當何如也。伏願益加修省。以立導率之根本。是臣區區之望也。上曰。其言亦好矣。敬一曰。顔子三月不違仁。三月以後則便非純然天理矣。上曰。顔子則亞聖也。當以大聖論之。孔子曰。吾十有五而志于學。三十而立。四十而不惑。五十而知天命。六十而耳順。七十而從心所欲不踰矩。雖以生知安行之聖。尙有工夫之節次如此矣。仍問求放心之道。敬一曰。瞬有存息有養。無一刻不省察。乃是求放心之道矣。上曰。存養。差異於求放心矣。仍命經筵班先退。又命大司成持太學志入侍。鍾顯承命。持太學志進前。上覽訖。下敎曰。今幾告訖。可謂善成矣。鍾顯曰。此後亦多有次次載錄之事矣。上曰。圓點生講製。每年別單入啓事。已爲定式乎。鍾顯曰。然矣。上曰。此外可考之例。無大無小。固當一一詳載矣。守僕日記中。亦或有可考者耶。此後則使掌務官隨事記載事。出擧條擧行爲好耶。鍾顯曰。守僕日記。只錄儒疏與儒罰而已。別無所錄者。掌務官之善爲擧行。亦未可必。謹當從便商量。儒生或守僕輩中。使之擧行。似好矣。仍命退。諸臣以次退出。
정조 9년
乙巳二月二十日巳時。上御重熙堂。左承旨入侍時。行左承旨朴祐源。假注書李敬五。記事官金鳳顯李崑秀。檢校直閣徐龍輔。以次進伏訖。上曰。校正郞廳入侍。出榻敎賤臣承命出。與徐瀅修偕入進伏。上命諸臣校正冊子訖。上曰。日記抄錄。數日內書入。可也。瀅修承命先退。仍命退。諸臣以次退出。
정조 9년
行都承旨洪檢坐。行左承旨朴祐源坐。右承旨朴天行未肅拜。左副承旨洪仁浩坐。右副承旨權以綱坐直。同副承旨李祖源坐直。注書朴能源病一員未差。假注書洪義浩仕李敬五仕直。事變假注書朴命燮仕。
정조 9년
洪仁浩啓曰。合辭多日闕啓。事甚未安。新除授臺諫。卽爲牌招。何如。傳曰。允。
정조 9년
傳于洪檢曰。在外承旨許遞。前望單子入之。
정조 9년
承旨前望單子入之。徐有防落點。
정조 9년
兵曹口傳政事。副司直徐有防。
정조 9년
承旨前望單子入之。朴天行落點。
정조 9년
兵曹口傳政事。宣傳官李漢奎。武兼趙㞳相換。
정조 9년
傳于李祖源曰。觀此五衛將作闕望筒所除拜座次。以白鳳獜之代差出。而此人。卽朝家拔例飭用者。無故作散。誠甚可矜。新除五衛將孫克福。以在外五衛將作窠代擧行。如無在外人。白鳳獜。僉知待窠啓下事。分付。
정조 9년
有政。吏批。判書李命植進。參判未差。參議金宇鎭牌不進。同副承旨李祖源進。啓曰。鐵原及三和府使。今當差出。而俱以防禦重地。不可不擇差。他道守令竝擬。何如。傳曰。允。以金文淳爲吏曹參判。趙弘鎭爲校理。鄭在信爲兼文學。安𠍱爲判敦寧。柳仁喆爲金海府使。李延喆爲善山府使。孫鎭翼爲典籍。
정조 9년
再政。以申遇文爲鐵原府使。朴基豐爲三和府使。李民秀爲海南縣監。
정조 9년
三政。以具善德爲昆陽郡守。鄭學畊爲中和府使。別軍職南憲喆。今加嘉義。瑞蔥臺試射中布四中。加資事。承傳。
정조 9년
四政。以金樂祐爲長連縣監。徐有防爲右尹。李永瑗爲禁府都事。
정조 9년
兵批。判書李在簡進。參判李得臣病。參議權入直進。參知金履正病。右副承旨權以綱進。以李懋爲訓鍊正。李翼海爲守門將。副護軍朴晉陽。副司直金載瓚洪文泳。副司果具興遠裴俊福。
정조 9년
再政。孫克福爲五衛將。沈能寬爲宣傳官。
정조 9년
三政。僉知三單李延弼柳孝源吳敦常。
정조 9년
四政。以李元植爲宣傳官。金宅和爲武兼。副護軍孫克福。
정조 9년
五政。以李輪爲訓鍊主夫
정조 9년
七政。以李尙訥爲宣傳官。
정조 9년
八政。以閔致愼爲都摠經歷。
정조 9년
九政。以金燨爲都摠都事。
정조 9년
兩司前望單子入之。大司諫李鼎揆。司諫李敬一。獻納洪樂淵。正言申光祐。執義金履厚。掌令韓宗纘。持平金養根落點。
정조 9년
以司諫李敬一牌不進罷職傳旨。傳于李祖源曰。只推。
정조 9년
以平安兵使狀啓。价川郡捉虎人。令該曹考例施賞事。傳于李祖源曰。价川中軍金聖魯之再次捉虎。至於三頭之多。纔以拔例施賞之意。判下於兵曹回啓矣。續見該兵使狀本。聖魯又此捉虎云。渠果膂力勇猛。連次捉虎。則宜有別般賞典。此狀啓。姑勿回啓。令道伯招見聖魯。別歧試勇。從所見狀聞事。令該曹行會。
정조 9년
以校理姜忱牌不進罷職傳旨。傳于李祖源曰。只推。
정조 9년
洪仁浩。以弘文館言啓曰。校理姜忱。旣有只推之命。卽爲牌招察任。何如。傳曰。允。
정조 9년
李祖源。以訓鍊都監言啓曰。今日交戰時。人物執捉別隊馬兵李漢起賞格。依下敎。以馬上才超等例。木綿三疋施賞之意。敢啓。傳曰。知道
정조 9년
李祖源。以御營廳言啓曰。本廳前軍色從事官洪樂恒。旣已敍用。仍爲差下。使之察任。何如。傳曰。允。
정조 9년
權以綱。以宣惠廳言啓曰。戶曹判書鄭一祥。以摠廳請得米三千石。本廳米相換放料事。陳達蒙允矣。軍兵放糧。非不軫念。而貢人受價。在所當恤。摠廳米之精麤。自非惠廳之所知。則軍兵所不受之米。換給貢人。替受其害。揆以事面。誠極不當。旣無前例。且關後弊。不得擧行之意。敢啓。傳曰。知道。俄因倥傯。未及到底下敎矣。昨年年事。不若再昨三昨年。則莫重軍餉。以米租相雜之包捧置者。極爲駭然。藉令新舊還餉。一時竝督。民力未暇及於穀品云。而未準捧則。可也。以此等穀品。苟充石數。不念來歲分糶時民怨。尤豈可成說乎。朝家旣聞之後。不可寘而不論。當該摠戎使。爲先越捧三等。貢人亦民也。在朝家一視之道。豈可以不合於軍糧者。勒給貢價乎。以今度支所在米條。雖欲責出。無異括龜背。許多訓局軍兵企待之情。亦所當念。摠廳穀物換給事置之。卽令戶曹。以三千石價。一遵惠廳準折。明日內移送本廳。亦以本廳準折。直給願受貢人處。本廳米三千石。明日內出給訓局。眼同放料後。送錢給米受料等形止。自該曹該廳該營草記。可也。
정조 9년
李祖源。以義禁府言啓曰。時囚。皆令次堂。今日內區別功議。草記勘處事。命下矣。時囚罪人田光說。平安監司鄭民始査啓內。加分耗之換米。屯租之取剩。俱歸私橐。文跡分明。而事端綻露之後。由吏替當準納。則今此李仁玉之爲父稱冤。無足爲怪。當初田光說作錢取用之數。爲七百十九兩零。李胤白貿穀充納之數。乃爲一千二百二兩零。而竝無文跡之可據。雖憑渠輩之口招。其所作錢與貿納。俱在辛丑。而作錢則在於麥登之際。貿納則在於秋歉之後。則折錢之相左。不是異事。上項一千二百二兩內。計除六百已推之數。則六百二兩。果是李胤白未推之物。私自加分。違法折米。勅需穀物。亦非私用之物。而身爲官長。恣意冒犯。無所顧忌。揆以邦憲。萬萬驚駭。罪取考律文。則續大典倉庫條有曰。還上留庫中加分不及半者。奪告身。大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十奪告身三等。大明律那移出納條有曰。凡各衙門收支錢糧等物。若監臨主守。不正收正支。那移出納。還充官用者。竝計贓準監守自盜論。罪止杖一百。流三千里。名例有曰。二罪俱發。以重者論。大典推斷條有曰。犯私罪杖一百以上決杖者。告身盡行追奪。先朝受敎內。王府決杖者。代以金贖矣。田光說從重論。杖一百收贖。告身盡行追奪。流三千里定配。而六代祖潤。扈聖原從功臣云。功減一等。杖一百收贖。告身盡行追奪。洪忠道洪州牧龍谷驛。徒三年定配。而以査啓內辭意。具罪目。依例發遣府書吏。押送配所。李羽晉。因慶尙前監司李秉模査啓。刑曹覆啓內。糶糴法意。旣嚴且重。而各樣公用之以還穀例下。殆至六百餘石者。雖曰承訛襲謬。違制則大矣。若曰取用於留庫條。則秋捧以前。當作虛留。若曰取用於分給條。則民間所受。反減實數。以此以彼。在公多害。不可以因循舊習。有所參恕。罪取考律文。則大明律制書有違條有曰。凡奉制書。有所施行。而違者。杖一百。續大典倉庫條有曰。虛錄守令。徒三年定配。又五年禁錮。名例有曰。二罪俱發。以重者論。大典推斷條有曰。犯私罪杖一百以上。告身盡行追奪矣。李羽晉從重論。告身盡行追奪。徒三年定配。又五年禁錮。而六代祖善鳳。振武原從功臣。茂山君九寸親云。功議各減一等。告身盡行追奪。又五年禁錮。洪忠道西原縣栗峯驛。徒二年定配。而以覆啓內辭意。具罪目。依例發遣府羅將。押送配所。何如。傳曰。允。
정조 9년
乙巳二月二十一日卯時。上御重熙堂。戶房承旨入侍時。行右承旨朴祐源。假注書李敬五。記事官金鳳顯李崑秀。以次進伏訖。上命書傳敎曰。左承旨許遞。仍命退。承史以次退出。
정조 9년
乙巳二月二十一日卯時。上御春塘臺。內試射入侍時。行左承旨朴祐源。同副承旨李祖源。假注書洪義浩李敬五。記事官金鳳顯李崑秀。以次進伏訖。上命書傳敎曰。右副承旨。馳詣受香所。奉審摘奸以來。訓鍊大將具善復。禁衛大將徐有大。禁軍別將李得濟等。以次入就位。監試各營將官等。以次呼名試藝。上曰。左副承旨。檢校直提學入侍。左副承旨洪仁浩。檢校直提學徐有防承命進伏。上謂善復曰。今日始濬川乎。善復曰。今方始役矣。上曰。墻役何當告訖。試士前可以畢役乎。善復曰。謁聖前可以訖役矣。上曰。別軍職宣傳官等。各試月刀騎芻葉芻等技。馬兵馬才試後。訓將則進往役處監董。可也。善復曰。宣傳官。乃是傳命之臣。不習馳馬。則傳命遲滯。誠非細慮。本廳三次試講中。一次以騎芻。七次代行。自三月至九月擧行。而其中未滿四矢之人。自該廳罰番勸課。則年少武臣之熟習馳馬。宜有實效。以此定式。似好。惶恐敢達。上曰。依爲之。出擧條上曰。承旨前望單子入之。待下批牌招。出榻敎上曰。承旨前望。以朴天行頒布。又命書傳敎曰。新除授承旨。牌招察任。又命書傳敎曰。臺諫前望單子入之。又下敎曰。新除授臺諫。牌招事。分付。上曰。宣傳官李漢奎。帳前擧行。誠極駭然矣。仍命書榻敎曰。宣傳官李漢奎。他廳參下歧口傳相換。又下敎曰。相換單子。催促入之。賤臣承命持入。上命書傳敎曰。守令多窠。政官牌招開政。吏曹判書李命植。兵曹判書李在簡持望筒入。上曰。戶曹判書入侍。賤臣承命出。與戶曹判書鄭一祥偕入進伏。一祥曰。本曹米儲不敷。昨冬摠廳米三千石。筵稟請得。而今日該郞。領率軍兵。出往平倉。欲爲放糧。則該倉米穀。租粒相雜之故。軍兵不爲領受。不得已罷還矣。軍兵放糧。不可遲待新捧。而他無變通之道。在前如此之時。亦有他倉米換用之事。依前例。以惠廳米相換。以爲明日放糧之地。何如。上曰。依爲之。出擧條一祥曰。紫門監軍契事。尙未變通。故契人不爲領待軍丁。目下役事。誠爲可悶。變通定式。更議爲之。而今番役事。則令兵曹。定送軍色書吏。領付軍丁。知其容入之數。使之給價事。分付。何如。上曰。依爲之。出擧條仍命訓將戶判左副承旨先退。試射畢。命書傳敎曰。瑞蔥臺未畢試追試射時。別軍職李潤彬朴基豐徐英輔。宣傳官李懋。葉芻得中。射技之超衆。合有別般施賞之擧。竝準職除授。今日政調用。已陞資者。熟馬一匹面給。又命書傳敎曰。武臣參上出六後。虛司果及登科前虛司果積滯。甚於文司果。若待此輩區處後。始用復職。則其積滯之弊。不可勝言。以禁軍積仕人特敎陞六者。待窠先卽調用。其後則勿論司果與落職人。通融間次復職。因此思之。金海府使適有窠。以武臣守令中次次遷轉。備擬待窠。以時仕參上中差送。此亦疏通之一端。以此分付銓曹。又命書傳敎曰。別軍職番次苟艱。外任別軍職李延弼柳孝源吳毅常。遞付京職。以海南縣監望。命書傳敎曰。海南縣監。係是營下守令各別擇差。仍還內。諸臣以次退出。
정조 9년
行都承旨洪檢坐。左承旨未差。右承旨朴天行坐直。左副承旨洪仁浩坐直。右副承旨權以綱坐。同副承旨李祖源坐。注書朴能源病一員未差。假注書洪義浩仕李敬五仕直。事變假注書朴命燮仕。
정조 9년
傳于洪檢曰。提調。晝講同爲入侍。
정조 9년
李祖源啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
李祖源啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
洪檢啓曰。新除授右承旨朴天行。承牌來詣闕外。而以前任安東縣監。方在解由未出中。何以爲之。敢稟。傳曰。勿拘。
정조 9년
以承傳宣傳官望單子。傳于李祖源曰。仍任前窠。
정조 9년
有政。吏批。判書李命植進。參判金文淳。參議金宇鎭牌不進。行都承旨洪檢進。啓曰。玉堂多窠。今當差出。而擬望之人乏少。相避竝擬。何如。傳曰。允。又啓曰。本曹郞官。今當差出。而擬望之人乏少。外任竝擬。何如。傳曰。允。以申耆爲副校理。尹序東爲修撰。李延伋爲副修撰。李勉兢爲吏曹正郞。鄭東愼爲典籍。李是銓爲瓦署別提。趙弘鎭爲中學敎授。
정조 9년
兵批。判書李在簡進。參判李得臣。參議權病。參知金履正入直進。同副承旨李祖源進。副司果洪樂恒。宣傳官金燨仍任事。承傳。山馬監牧官金慶林。
정조 9년
以吏曹參議金宇鎭牌不進罷職傳旨。傳于洪檢曰。只推。
정조 9년
李祖源。以兵曹言啓曰。卽者木覓山烽燧軍。執捉一山僧來告內。此僧自外山越城。入來於烽燧將直所前。故執捉以來云。聞極驚駭。卽爲捉入。越城委折。嚴棍究問。則僧快彦。年二十四。所供內。以爲渠以洪忠道鴻山縣無量寺僧。流離他道。自嶺南。轉向京城。欲爲翫景。而都城門僧徒不得出入。故今朝。自南大門外。緣城而去。到外南山無人處。攀緣越入。被捉於守直人。此外無他可達之辭云。僧徒之不得出入城內。法禁至嚴。況於白晝越入都城。實是前所未有之變怪。不可尋常處之。移送秋曹。嚴覈得情。依律處斷。都城之外。亦有巡山軍卒。而所管字內有此白晝越城之擧。萬萬駭然。參軍及軍卒。令該營嚴棍懲治。大將亦不可無警。推考。何如。傳曰。允。
정조 9년
洪檢。以吏曹言啓曰。今此各陵寒食祭獻官。依近例。以刑官及武臣亞將。通融塡差。何如。傳曰。允。
정조 9년
洪檢。以吏曹言啓曰。今此宗廟各陵宮園墓寒食祭。許多諸執事。當以在職百官塡差。而公頉年過七十人及受由在外外。萬無推移分排之路。依前例。以刑曹郞廳及司饔院官員。通融塡差。何如。傳曰。允。
정조 9년
李祖源。以司僕寺言啓曰。兼內乘朴基豐。昨日政移拜外任矣。其代。令該曹口傳差出。以爲推移入直之地。何如。傳曰。允。
정조 9년
李祖源。以訓鍊都監言啓曰。依下敎。內宮墻修築間。弘化門軍十名除出。將校二人率領。輪回入直於明光門之意。敢啓。傳曰。知道。
정조 9년
李祖源。以戶曹言啓曰。本曹請得摠廳米三千石。以惠廳米相換放糧事。筵稟定奪。而因惠廳草記批旨內。卽令戶曹。以三千石價。一遵惠廳準折。明日內移送本廳。本廳米三千石。明日內出給訓局。眼同放料事。命下矣。本曹錢儲。本自不敷之中。冬春以來。貢價米以錢代給。故見方犯用於封不動。所餘無多。且惠廳米。以市直言之。不滿四兩錢。而本廳準折。與本曹大相不同。送價貿取。勢甚掣礙。惠廳。旣以平倉米相換爲難。則三千石姑先貸用。待新捧以米還報。摠廳米。則改舂正。從便取用於來朔支放。何如。傳曰。允。然則待新捧。卽爲還報後。草記。戶惠廳均是經費衙門。而戶曹用度之不足。尙可推移稱貸。至於惠廳遺儲。決不可輕易遷動。予意本自如此矣。
정조 9년
權以綱。以訓鍊都監言啓曰。本局軍兵料米。今日自戶曹。以請貸宣惠廳米。分給之意。敢啓。傳曰。知道。
정조 9년
朴天行。以宣惠廳言啓曰。依下敎。待新捧還捧次。本廳米三千石。出給戶曹。使之放糧於訓局軍兵之意。敢啓。傳曰。知道。
정조 9년
朴天行。以戶曹言啓曰。惠廳米三千石貸用事。草記蒙允矣。訓局軍兵等料米。今日爲始。放下之意。敢啓。傳曰。知道。
정조 9년
乙巳二月二十二日辰時。上御誠正閣。晝講入侍時。特進官李命植。同知事吳載純。參贊官權以綱。侍讀官鄭萬始。檢討官成種仁。假注書洪義浩。記事官車亨衢李崑秀。宗臣安昌君燝。武臣李漢興。藥房提調徐有隣同爲入侍。諸臣以次進伏。上曰。同副承旨入侍。同副承旨李祖源承命進伏訖。上讀孟子新受音。自樂正子從於子敖之齊。止此之謂大孝訖。萬始曰。樂正子之從王驩來。固有失身之罪。而亞聖一言。悔悟其爲罪。故先儒。以此稱其勇矣。以學者言之。日對嚴師畏友。互相講磨規箴。一有過失。隨加警勵。而若夫人君。處九五崇高之位。雖有衮躬之闕遺。讜直之言。未易畢陳。或有言之者。從如流改不吝之德。亦所罕有。伏願殿下。每於此章之旨。深加省察焉。上曰。所奏誠好矣。種仁曰。今於四德。就其心體上言之。則仁包四德。其主宰統領。當以仁爲主。而從其工夫上言之。則仁之所以爲仁。義之所以爲義。莫不由一智字。蓋知而不去之謂智也。則智兼知行言也。故集註。亦以必字然後字。以明智之爲最要。此等處正好着力。伏願體念焉。上曰。所奏亦好矣。經筵特進官各陳之。載純曰。儒臣所奏已備。臣無他可達之語矣。命植曰。舜之於瞽瞍。盡其誠孝。至於底豫之美。天下化焉。以子而致父之底豫。逆而難。舜猶能之。人君居九五之尊。致兆庶之時雍。其事順而易。三代以後。未聞熙皞之盛者。豈非慨然者乎。惟其順且易者。以殿下之明聖。豈不可能致徯志之治乎。是臣區區之望也。上曰。所陳好矣。參贊官亦陳之。以綱曰。事親從兄之道。必以仁義智禮樂。爲大綱領。而又以一實字加之者。蓋言其切近精實也。事親從兄之道。不但以實。推以言之。則治法征謨。莫不實字上做去。伏望留念於此等句語。以實心行實政焉。上曰。所奏好矣。仍命經筵玉堂先退。命植曰。都政前一二朔。每以郡守以上窠。筵稟後不待啓請。純望排擬。已成規例矣。今則都政雖遠。承傳未付職者數多。不得循例復職。故郡守以上窠。無以推移備擬。間間以內職中當次人排望。其餘則依都政前已例。郡守以上窠不爲啓請。以外任純望備擬。何如。上曰。依爲之。出擧條上曰。輪對官入侍。出榻敎賤臣承命出。與北部都事趙命喆等五人進伏。上命以次進前。命喆進前奏職姓名。上曰。是誰子也。有隣曰。此是趙觀彬之孫。而榮祏之子也。問職掌。命喆曰。七事也。問所懷。曰。無。命退。東部奉事李師漢進前奏職姓名。上曰。此人。是故相李浣之孫。而爲一名乎。有隣曰。然矣。上曰。昨政旣出判官。外任則亦當爲郡守矣。命植曰。然矣。問職掌。曰。七事。問所懷。曰。無。命退。濟用判官李成祜進前奏職姓名。問職掌。曰無別般所掌矣。問所懷。曰。無。上曰。汝經幾處守令乎。成祜曰。臣所經三邑爲安義盈德安山矣。命退。繕工監役宋碩欽進前奏職姓名。問職掌。曰炭色。問所懷。曰。無。命退。上曰。此爲先正之孫耶。有隣曰。爲先正五代孫云矣。司宰直長沈景文進前奏職姓名。問職掌所懷。曰。無。上曰。此人是忠義出身。而頗了了矣。仍命退訖。上命書傳敎曰。政官牌招開政。在外玉堂許遞。今日政差出。仍命退。諸臣以次退出。
정조 9년
乙巳二月二十二日巳時。上御重熙堂。左承旨入侍時。行左承旨朴祐源。假注書李敬五。記事官金鳳顯李崑秀。以次進伏訖。上命書傳敎曰。左承旨許遞。前望單子入之。仍命退。承史以次退出。
정조 9년
行都承旨洪檢坐。左承旨朴天行坐。右承旨洪仁浩坐直。左副承旨權以綱坐。右副承旨未差。同副承旨李祖源坐。注書朴能源病一員未差。假注書洪義浩仕李敬五仕直。事變假注書朴命燮仕。
정조 9년
洪檢啓曰。新除授判敦寧安𠍱。右尹徐有防。除拜後過三日不爲出肅。依定式。推考警責。仍卽牌招察任。何如。傳曰。允。
정조 9년
洪檢啓曰。卽者前校理鄭萬始。以其親病。陳疏徑出。原疏。以國忌齋戒。纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 9년
洪仁浩啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
洪仁浩啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪檢曰。右承旨入侍。
정조 9년
洪仁浩啓曰。宣惠廳堂上徐有隣趙時俊。依下敎來待矣。傳曰。入侍。
정조 9년
傳于權以綱曰。戶曹判書入侍。
정조 9년
傳于洪仁浩曰。惠堂持大典通編入侍。
정조 9년
傳于李祖源曰。新除授承旨。牌招察任。
정조 9년
傳于李祖源曰。當該承旨遞差。
정조 9년
傳于權以綱曰。當該中官推考。
정조 9년
傳于李祖源曰。宣傳官沈能寬。都摠經歷閔致愼相換。沈能寬係是月計。以都事下批。首都事陞付經歷。
정조 9년
兵曹口傳政事。以南憲喆爲兼內乘。
정조 9년
李祖源。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 9년
權以綱。以弘文館言啓曰。本館上番闕直。事甚未安。新除授校理趙弘鎭。卽爲牌招入直。何如。傳曰。允。
정조 9년
李祖源。以禁衛營言啓曰。依兵曹草記批旨。本營參軍元景華。決棍十度。當牌巡山軍二名。各決棍十五度。懲治之意。敢啓。傳曰。知道。
정조 9년
洪仁浩。以刑曹言啓曰。近來國綱。雖曰解弛。院規亦云掃地。而幺麽院吏。繳還公事。此前所未聞之事。大抵刑曹草記批旨頒布。已過數時。密囑承宣。勸使推來繳還。此事發覺之後。尋常處之。來頭之弊。誠有難言者。該吏。出付刑曹嚴刑。絶島勿限年充軍。連値齋日。刑推則令道伯擧行。待城門開。卽爲押付事。命下矣。依傳敎。承政院書吏李守完。全羅道康津縣古今島。勿限年充軍定配所。待城門開。卽爲押送。而各別嚴刑事。發關分付于該道道臣之意。敢啓。傳曰。今番分揀。
정조 9년
坡州幼學趙重吉柳世泰金海老安鼎祚申思復朴孝源具修彬辛師魯安景徽辛溟羽尹心維鄭德霖李梅李根曺允升李衡中金永彬李晉運具命五尹光恒安允益金禮彬李纘彬李重沃愼致潝李時彬辛漢羽辛漸羽韓敍洪愼龜錫沈周賢鄭在簡趙心鎭沈拜賢趙敏材李起溟金啓洙趙漢鎭金啓江任勮柳輝晉尹健尹宅厚韓正鉉柳廷協金永祚李國鎭李博海李後延申思翊李昕李性浩金啓源李錫保金相禎尹之憲兪埞韓灘洪等疏曰。伏以。惟我列聖朝崇儒重道。乃是四百年傳授懿法。凡厥建祠崇奬。無一賢之或遺。樹風矜式。俾多士而作興。文敎迄于八域。治化可挽三代。則其在靑衿之列者。咸囿樂育之化矣。今我主上殿下。丕承前休。益闡文治。粵自卽阼以來。崇儒重道之意。懇惻絲綸之間。前後名儒腏享之所。遍遣禮官。親製其文。而崇奉之尙慕之。上自縉紳。下至韋布。孰不欽仰我殿下。善繼述重儒道之至意也哉。第伏念故贈直提學臣成守琮。旣設院享。中被混撤一事。誠爲斯文之欠事。士林之嗟鬱。則敢不一陳於紸纊之下。請復旣施之典。益光文明之化乎。守琮。卽先正臣文貞公成守琛之弟也。早與其兄。同事先正臣文正公趙光祖。深得性理之原。遠接濂洛之緖。光祖每評當世之士。首稱守琮之學。其踐履之篤。造詣之深。當世比之以明道之伊川。是以名賢錄附集。盛道其學行。先正臣文敬公金安國。撰其墓文。亦曰卓異之行。得於天賦。大道之要。聞於賢師。幼有生知之稱。長習天人之學。此可見一代之宗仰。諸賢之定評也。且其純孝根性。居喪盡禮。時人感歎而有詩曰。成門有二子。孝行繼家君。啜粥誠橫日。焚香哭徹雲。禮神朝與夕。謁墓曉兼曛。一法朱文制。當今此始聞。又可見卓行之彰著。擧世之欽慕也。累登經行之薦。又擢賢良之科。己卯禍起。群奸交誣。削其榜名。加以黨目。守琮怡然不介于懷。遂與其兄守琛。屛居坡山。日夕講道。益造精微。惜乎。天不假年。未卒其志。而所成就。固已卓然可仰。故安國題其墓曰。節孝先生。此蓋倣宋賢程顥之卒。潞公文彦博題其墓曰。明道先生之筆例也。及其先正臣文成公李珥之倡建文貞公守琛之書院也。宰臣李濟臣。抵書于守琛之子先正臣文簡公渾曰。尊先府德業行誼學問。與尊叔父節孝先生。眞可謂魯衛。今當起院之日。竝享兩先生。則河南兩賢。復有光於東國。望與栗谷學士相議云云。栗谷。卽李珥之號也。其後相臣李廷龜。又貽書于承旨臣申應榘曰。節孝先生高風卓行。聽松附集慕齋誌文。盡之矣。旣建聽松祠院。而不竝享節孝。則誠爲欠典云云。其曰聽松。卽文貞公成守琛之號也。慕齋。卽文敬公金安國之號也。蓋其一時名流。皆以守琮之不得腏食。爲恨久矣。及夫英廟朝庚申。遠近章甫。據先輩旣定之論。修斯文久闕之儀。一循故參贊臣白仁傑。先追享後登聞之規。配享守琮於聽松書院。其翌年辛酉春。諸儒封章上聞。有令該曹稟處之敎。禮判臣閔應洙回啓有曰。成守琮純篤之行。精邃之學。允爲士林之宗仰。而尙無俎豆之所。此實欠典。依疏辭許施。恐合事理云云。自上特爲允許。其時領議政臣金在魯筵奏。又曰成守琮。誠名賢也。志行高潔。且枉削之科。旣復於身後。贈以玉堂高職似宜爲奏。又蒙特贈直提學之命。禮官之啓。大臣之奏。旣盡守琮卓行篤學。猗我英廟朝贈職許享之命。實出崇奬之盛意。則守琮之追享斯院。卽蒙允之享也。辛酉秋。朝家有甲午以後私追享毁撤之令。其時禮堂與本官。誤認以私享。混入於毁撤中。蓋其朝令。出於倉卒。院儒未及陳辨。致有此誤撤之擧。多士之嗟歎。容有極哉。此旣非別立之院。又係允許之享。則先享後聞。已有先朝之舊例。混撤旋復。又有他院之可據。惟彼聖巖書院。卽麗朝文僖公柳淑尊奉之所。而我朝文貞公金弘郁追享之院也。當守琮撤享之時。亦入混撤中。而弘郁則登時建白。旋卽復享。守琮則未及登聞。尙未蒙復享之典。均是追享。而一撤一復。實爲斯文之缺儀。公議之抑鬱。士林之慨恨。愈久而愈深。幸値我殿下。尊尙先賢。畢擧闕典。公議之伸。正其時也。臣等敢將尺疏。猥瀆崇聽。伏乞聖明。俯垂省察。克追英考之志。特恢崇道之念。一依金弘郁復享聖巖之例。亟下成守琮復享坡山之命。則文化益彰。吾道復光矣。無任祈懇屛營之至。答曰。省疏具悉。疏辭。下該曹。稟處。
정조 9년
乙巳二月二十三日午時。上御誠正閣。右承旨入侍時。右承旨朴天行。假注書李敬五。編修官吳錫齡。記注官金鳳顯。宣惠廳堂上徐有隣趙時俊。以次進伏訖。上曰。左副承旨同副承旨戶曹判書入侍。洪仁浩李祖源鄭一祥承命進伏。天行先退。上曰。大典通編入之。有隣奉進。上曰。此冊比之續大典。更加纖悉。可謂善成。而大同事目。初無載錄。冊子甚不成說。今不必新出節目。自前流來之法。逐條添錄。宜矣。有隣等曰。此乃萬世不刋之典也。六典中或有仍舊者。或有新增者。不得不詳審爲之矣。上曰。卿等退去。與金奉朝賀。爛商爲之。好矣。仍命書傳敎曰。大典通編纂輯之擧。蓋爲便於考閱也。原續典之合編。顧非難事。至於甲子以後新增條。不可不審愼。予則曰。寧略毋詳。可也。其中刑典。尤致意焉。此意已於校堂登筵時。悉言之矣。今番編次六典。惟兵典最詳密。似無別般舛誤。此外各典之皆如兵典。未可必也。遍示時。原任大臣。俾各具意見。付籤以入。而字細之故。皆未免驟看。且聞戶惠堂言。以戶典言之。間多太逕庭處。以此無以入刋云。其在重事體之道。宜令極意磨琢。吏禮典則吏禮判考准。戶工典則戶惠堂考准。兵典則兵判及諸武將考准。刑典則判義禁刑判考准。各以本司見行之制。逐條較證。審知其無差。然後還納。否則各錄己見。送于摠裁大臣。以爲均一釐正之地。又命書傳敎曰。卿於通編考較。近聞多費精力。點劃之差。悉有識標。因此校役。太半就緖。予實爲之嘉歎。然於新增條編錄。不可不致愼。諸議設或有參差者。如無摠裁大臣。難以管轄。且思之。曾在甲子續典編次。卿之先卿。首尾主管。此冊之卿又主管。可謂事不偶然。俄令入侍重臣。傳及筵敎。卿想已聞知矣。更遣史官。申諭予意。卿須着意摠裁。待完役。付較堂入謄。仍令印堂入刻事。傳諭于金奉朝賀處。仁浩曰。謁聖試士。期日不遠。而試官排望。極爲苟艱。侍從堂上堂下在外人。竝令該曹。催促上來。何如。上曰。依爲之。卿宰一體催促。設場前諸臣呈告由單。依例勿捧。可也。出擧條仁浩曰。日記修整之無得過限。前後飭敎。何等嚴截。而前注書趙衍德日記未修者。尙此夥然。其在事體。極爲未安。推考警責。仍令斯速修納。何如。上曰。依爲之。使之上來。仍令朝房修納。可也。出擧條上曰。左副先退。備邊司謄錄。抄出以入。可也。仁浩退出。一祥有隣時俊曰。臣等適因言端。有所仰達者矣。各司吏輩能書之役。最爲難支之痼弊。若有公家書役。則雖不得不使用。而名數旣無限節。雇價間多防給。所受料布。耗費不少。已往雖不可追理。此後則宜有另飭過濫之擧矣。上曰。習知此弊。內閣雖有御製書役。必令閣吏書之。御製書役尙然。下此闕內各司。豈可恣意侵責。吏亦民也。除弊。亦屬祛民瘼之一端。以卿等所奏。出擧條。令廟堂嚴査。其中最尤甚處官員。爲先推考。掌吏科治。自今酌量定式。以某司某事使用幾名之意。知委各司。違越與否。各司每朔末報備局。官員。亦自備局入啓。論罪。可也。出擧條仍命退。諸臣以次退出。
정조 9년
行都承旨洪檢坐。左承旨趙興鎭坐直。右承旨朴天行坐。左副承旨洪仁浩坐直。右副承旨權以綱坐。同副承旨李祖源坐。注書朴能源病一員未差。假注書洪義浩仕李敬五仕直。事變假注書李東埴在外。
정조 9년
傳于洪檢曰。承旨前望單子入之。待下批。牌招察任。
정조 9년
承旨前望單子入之。趙興鎭落點
정조 9년
傳于李祖源曰。有司堂上趙時俊來待
정조 9년
洪仁浩啓曰。有司堂上趙時俊。依下敎來待矣。傳曰。入侍
정조 9년
傳于洪仁浩曰。左副承旨。與來待諸臣較正閣臣入侍。
정조 9년
兵曹口傳政事。知事單李聖源。
정조 9년
傳于洪仁浩曰。坐直承旨入侍。
정조 9년
朴命燮奉命在外。代以李東埴爲事變假注書。
정조 9년
洪仁浩。以禮曹言啓曰。惠陵別檢宋祥濬。身病猝重。今此本陵寒食祭享時。萬無進參之勢云。莫重節享。陵官不可不備員。別檢宋祥濬。今姑改差。其代卽令該曹。以在京無故人口傳差出。以爲備員將事之地。何如。傳曰。允。
정조 9년
吏曹口傳政事。以尹羽烈爲惠陵別檢。
정조 9년
洪仁浩。以吏曹言啓曰。今此翼陵寒食祭獻官李集斗。時無職名。令該曹口傳付軍職。何如。傳曰。允。
정조 9년
洪仁浩。以吏曹言啓曰。今此各陵寒食祭典祀官兼大祝。多以侍從塡差。而時無職名人員。令該曹口傳付軍職。何如。傳曰。允。
정조 9년
乙巳二月二十四日巳時。上御誠正閣。左副承旨與有司堂上。校正閣臣。玉堂。春坊下番入侍時。左副承旨洪仁浩。假注書洪義浩李敬五。編修官吳錫齡。記注官金鳳顯。有司堂上徐有隣趙時俊。校正閣臣吳載純徐有防朴祐源徐龍輔。修撰成種仁。司書金啓洛。以次進伏訖。上命諸臣校正冊子訖。命書傳敎曰。向有知委本道之命矣。聞筵臣言乙巳榜司馬前同中樞李聖源。已來到城外云。年老人之無事上京。極爲可幸。且聞其家閥。卽故相李浚慶後孫。何惜實職。加階知事。今日口傳下批。稍待日氣晴暖。以唱榜服色。如例謝恩事。分付。食物宴需。令該曹。參考徐命鳳處題給時傳敎輸送。有防祐源曰。近來各司能書吏之使用。誠爲痼弊。本閣。以御製書寫及綸綍日省錄等各項書役。甚浩繁。而臣等前後屢承飭敎。故每令閣吏。擔當大少書役。而御製則差備待令寫字官。綸綍則有綸綍書寫書吏。日省錄則有書寫吏焉。外此初無別般借力於各司之事。雖有不得已使用之役。除非捧甘。則初無分付各司之事。而近聞各司吏胥。凡於闕內外能書。輒以內閣能書稱頉。雖有私自借用之時。亦以內閣使役爲言。蓋本閣書役。自來浩繁。雖有憑藉假托之說。易於見欺故也。事之無謂。莫此爲甚。本閣吏屬。數額甚鮮。而所得書寫。只有二人。各項文字謄出之役。每致愆期。其所通變之方。勢將不得不另出一二能書之窠。方欲與戶惠堂。從長區處。而自今各司能書取用之擧。若無特敎。則初不得擧論。此後或有如前憑藉假托之弊。則當該吏屬。移法司各別重勘。每朔月終。依傳敎使用有無。一依備局例修成冊。送于本閣。以爲憑處之地事。出擧條。申飭各司。仍爲定式施行。恐合事宜。適因言端。敢此仰達矣。上曰。依爲之。出擧條仍命退。諸臣以次退出。
정조 9년
行都承旨洪檢坐。左承旨趙興鎭坐。右承旨朴天行坐。左副承旨洪仁浩坐。右副承旨權以綱坐直。同副承旨李祖源坐直。注書朴能源病一員未差。假注書洪義浩仕直李敬五仕。事變假注書李德鉉仕。
정조 9년
權以綱啓曰。明日常參經筵。取稟。傳曰。只晝講。
정조 9년
傳于洪檢曰。都承旨右承旨右副承旨同副承旨。分詣受香所。奉審摘奸以來。
정조 9년
李東埴在外。代以李德鉉爲事變假注書。
정조 9년
李祖源啓曰。正言申馥。縣道疏到院。而雖已遞職。係是言事。捧入之意。敢啓。傳曰。知道。
정조 9년
以京畿監司啓本。先正文正公院宇建置與否査啓事。傳于洪仁浩曰。尙未經記。實爲欠事。待畢建。當致祭宣額。以此分付。
정조 9년
洪檢啓曰。史官二員待令事。命下矣。除上下番及公頉外。或差祭或未付。他無推移待令之員。兼春秋申文龜。今姑減下。其代令該曹口傳單付。何如。傳曰。允。
정조 9년
吏曹堂上前望單子入之。參判徐有防。參議趙鼎鎭落點。
정조 9년
以吏曹判書李命植牌不進推考傳旨。傳于李祖源曰。更爲牌招。
정조 9년
傳于李祖源曰。訟司委屬可悶。未肅拜判尹許遞。近因廟堂事。有冊子校正之役。刑曹判書趙時俊。亦爲許遞。
정조 9년
以黃海監司洪秉纘。冬至使李判府事上來時。都事受由不得迎候事狀啓。傳于李祖源曰。大臣迎候體重。都事改差。今日政差出。
정조 9년
以都摠經歷望筒。傳于趙興鎭曰。承傳宣傳官準朔。則當依事目陞敍。且有今日陞敍承傳。待副正窠擬入。
정조 9년
以武兼望筒。傳于趙興鎭曰。近來參上宣傳官。苟簡甚矣。出六司果中。勿拘第次。擇差以入。
정조 9년
傳于李祖源曰。旣經郞署。且帶抄啓。見今虛司果積滯之時。不必以在外人。差在外之代。禮曹佐郞姜世綸改差。今日政使之差出。
정조 9년
以兵曹佐郞望筒。傳于趙興鎭曰。柳頤玄。以柳文養改書頒布。
정조 9년
傳于李祖源曰。在外刑曹參判許遞。今日政擇擬以入。
정조 9년
以兵曹佐郞。禮曹正郞望筒。傳于權以綱曰。以陵令中擬入。文十窠雖未滿數。此則後政自當充數。今日政文武司果。旣多疏通。時蔭官之獨漏。是豈一視之擧。依此知悉。次次遷轉備擬。
정조 9년
傳于趙興鎭曰。近因庶類疏通事申勅。內而三曹郞及判官。外而郡守東銓。次第收用。而判官郡守之新除者。一則檢書官。一則別看役。雖無今番除拜。猶有可爲之道。須於它歧時仕中收用。正合振淹之政。且兵虞候用履歷。而且與郡守無異。以鶴城君子擬入事。纔有筵敎。而大抵近來凡事。飭敎稍久。則便屬之相忘之域。庶類疏通事。亦或如許。則是豈申飭之本意。以此意。另飭兩銓。俾無乍作乍輟之弊。
정조 9년
傳于趙興鎭曰。備郞望。雖非實職。此亦祿仕。猶與許久前仕人之積滯有間。備郞具載敬本職武兼。姑爲改差。待窠裕。卽爲次次收用。其代今日政差出。
정조 9년
以黃海監司洪秉纘狀啓。松禾縣逃躱罪人李松年。限內終未捉得。惶恐待罪事。傳于權以綱曰。勿待罪事。回諭。
정조 9년
傳于李祖源曰。傳諭進去史官。以預備兼春秋之無待令。使之差出。而權應範高宅謙。俱以遐方人作散。誠可矜。此後收用事。分付。因此思之。昨年秋。因試所禁喧郞之不備。兵郞之無故作散諸人。其時有收用之命。此亦待窠闕稍裕時。次次復職收用事。分付銓曹。
정조 9년
洪檢。以吏曹言啓曰。因政院啓辭。禮曹兼春秋口傳單付事。命下矣。本曹郞廳。只是六員。而正郞權應範。佐郞鄭㝡成高宅謙。俱奉命在外。正郞尹九宗李敬行。竝差祭。無在京可以下批之人。何以爲之。敢稟。傳曰。在外人改差。可也。
정조 9년
權以綱。以吏批言啓曰。洪忠都事張至顯。與林川郡守金載久。有親査應避之嫌。未赴任都事。與已赴任守令相避。則都事遞改。曾有定式。依例改差。何如。傳曰。允。
정조 9년
有政。吏批。判書李命植。參判徐有防。參議趙鼎鎭進。同副承旨李祖源進。以李度默爲敦寧都正。李漢龍車亨衢鄭東愼爲禮曹正郞。尹羲厚爲戶曹佐郞。姜世綸承膺祚金就行爲禮曹正郞。崔光璧爲豐川府使。閔鍾顯爲安岳郡守。柳光國爲鳳山郡守。李敬倫爲谷山縣監。權正遇爲彦陽縣監。高碩崙爲鎭海縣監。
정조 9년
再政。嚴思憲爲校理。朴祐源爲大司成。兪漢寧爲工曹參議。李秉喆李萬榮爲兵曹佐郞。張集紹爲監察。洪夏俊爲禮曹佐郞。金鼎命爲司藝。徐有防爲同經筵。柳頤玄朴載淳爲典籍。尹說爲奉常主簿。鄭東愼爲黃海都事。金遇國爲洪忠都事。朴龍煥爲沃溝縣監。韓栢林爲松禾縣監。兼春秋單車亨衢。
정조 9년
三政。以徐有成爲大司諫。李顯靖爲修撰。李秉模爲同春秋。金履素爲同成均。鄭昌聖爲司譯提調。許鍒爲直講。李東埴爲典籍。金履鎬爲禁府都事。朴命燮爲惠陵別檢。李漢龍爲長陵令。吳翼煥爲景慕宮令。金履彬爲刑曹佐郞。
정조 9년
四政。以尹㬦爲弼善。朴師崙爲戶曹參議。姜彙鈺爲兵曹正郞。趙夢鶠姜德恒爲禮曹正郞。柳文養爲兵曹佐郞。李益洙爲典籍。
정조 9년
五政。以洪益弼爲刑曹參判。金履鏞爲宗簿正。孫鎭翼爲兵曹佐郞。柳鎭九爲厚陵令。宋厚淵爲光陵令。高廷憲爲典籍。鄭景祚爲京畿都事。
정조 9년
六政。以南公轍爲監察。曺命峻爲禁府都事。鄭棟爲典籍。
정조 9년
七政。以洪大榮爲司饔主簿。鄭昌聖爲刑曹判書。李柱國爲判尹。李秉喆爲兵曹正郞。許策爲兵曹佐郞。
정조 9년
八政。以金聲秋爲宗簿主簿。
정조 9년
兵批。判書李在簡進。參判李得臣。參議權病。參知金履正入直進。右副承旨權以綱進。以雲峯君杺爲都摠管。林栽洙爲都摠都事。尹在復爲黃海中軍。李彦愼爲黃海兵虞候。鄭運恒爲古突山別將。部將曺命五。守門將金致斗。今加折衝加資事。承傳。同知二單朴思儉劉興祿。僉知單黃顯基。宣傳官單閔致愼。都摠經歷曺翰振。都摠都事沈能寬相換。副司直申思運朴孝蔘。副司果李東稷林道浩。副護軍李秉三崔禹鉉。副司勇朴向榮柳鼎模。
정조 9년
再政。以朴孝晉爲訓鍊副正。鄭泰曾爲訓鍊判官。李禹道爲訓鍊主夫。朴基赫爲部將。李長春爲守門將。
정조 9년
三政。以具綜爲宣傳官。申啓文爲都摠經歷。柳煥輔爲訓鍊主夫。
정조 9년
四政。以曺命喆爲滿浦僉使。張重吉爲都摠都事。李彦敬尹範行爲武兼。
정조 9년
五政。以兪漢忠爲訓鍊判官。成彦霖爲訓鍊主夫。
정조 9년
七政。以金樂命金河翼爲訓鍊主夫。
정조 9년
八政。以柳載成具載敬爲武兼。
정조 9년
九政。以吳載紹爲僉知。林鵬翰爲五衛將。趙毅鎭爲武兼。
정조 9년
十政。以孫克福爲司僕將。金樂豐爲洪川營將。閔光升爲五衛將。申鴻周爲三陟營將。
정조 9년
傳于李祖源曰。召對爲之。奉審承旨同爲入侍。
정조 9년
傳于李祖源曰。右尹前望單子入之。
정조 9년
右尹前望單子入之。趙宗鉉落點。
정조 9년
傳于權以綱曰。在外說書許遞。前望單子入之。
정조 9년
說書前望單子入之。尹羽烈落點。
정조 9년
傳于權以綱曰。臺諫署經。須有三員。可以擧行。在外執義獻納持平許遞。前望單子入之。待下批。牌招察任。
정조 9년
兩司前望單子入之。獻納李延伋。執義李福徽。持平李庚運落點。
정조 9년
以弓房手本。今春等別造角弓貢人輩不爲進排。貢人頭目與三所任各別嚴囚事。傳于權以綱曰。前戶判金華鎭。以此事別成節目。以爲矯弊之方。而爲弊又復如此。軍物之愆期措置。不但可悶。貢人輩貽弊之端。亦不可不念。此手本。下廟堂。令有司堂上金華鎭。論理草記。
정조 9년
李祖源。以弘文館言啓曰。新除授修撰尹序東。卽爲牌招察任。何如。傳曰。允。
정조 9년
李祖源。以弘文館言啓曰。新除授副校理申耆。時在洪忠道鎭川地。經筵入番事緊。請斯速乘馹上來事。下諭。傳曰。依啓。
정조 9년
李祖源。以兵曹言啓曰。前同知李聖源加階知事。今日口傳下批事。命下矣。當爲作闕下批。而知中樞六窠。輔國判書。俱爲見帶。依例加設知中樞下批之意。敢啓。傳曰。知道。
정조 9년
李祖源。以訓鍊都監言啓曰。本局千摠邊慶遇。身病甚重。勢難察任。改差。何如。傳曰。允。
정조 9년
洪仁浩。以備邊司言啓曰。因戶曹判書鄭一祥。宣惠廳堂上徐有隣趙時俊。各司吏輩能書之役。最爲難支。另飭過濫事所啓。上曰。習知此弊。內閣雖有御製書役。必令閣吏書之。御製書役尙然。下此闕內各司。豈可恣意侵責。吏亦民也。除弊亦屬祛民瘼之一端。以卿等所奏。出擧條。令廟堂嚴査。其中最尤甚處官員。爲先推考掌吏科治。自今酌量定式。以某司某事使用幾名之意。知委各司。違越與否。各司每朔末報備局。官員亦自備局入啓論罪可也事。命下矣。招致各司掌吏。能書之使用與否數爻多寡。嚴加査實。則正月以後。承政院使用十九人。弘文館侍講院使用各十一人。禮曹使用十人。吏曹使用六人。義禁府使用十六人。校正廳延接都監使用各三人矣。其中校正廳延接都監。旣是權設衙門。又無吏胥之可供書役者。則捧甘使用。不是異事。至於承政院以下六司。其所使用。不無可據之例。一人供役。亦不過一兩日。而都計人額。若是夥然。最多處承政院義禁府堂郞。竝依傳敎。推考警責。各其掌吏。令攸司科治。此後則自本司。酌量其用處當否。人數多少。著爲令式。申明嚴飭。而如或有違越過濫之弊。則亦依下敎。各其司堂郞。草記論勘。何如。傳曰。允。此後復踵前習。本司亦難免不飭之失。惕念擧行。可也。
정조 9년
趙興鎭。以戶曹言啓曰。各道年終錢穀御覽會計。每年二月二十五日啓請受出。修正入啓。自是定式矣。今年各道會案中。洪忠道尙未報來。莫重會計。限內不得修正。事體極爲未安。該道臣推考。都會官從重推考。御覽會計。待會案上來。修正以入之意。敢啓。傳曰。知道。
정조 9년
李祖源。以義禁府言啓曰。黃海監司洪秉纘狀啓內。松禾縣逃躱罪人李松年。又過加定百日之限。而不得捕捉。前營將鳳山郡守金樂淳。左營將豐川府使李東植。中營將安岳郡守洪明浩。右營將谷山縣監田翊顯。中軍金光白。兵虞候李仁默等。爲先罷黜後。營將平山府使鄭景曾赴任。在於正月十一日。則百日之限。有不可全責。故姑不得一體罷黜。而亦不宜置而不論。前府使柳文植。誠有稽捕之罪。而旣已內遷。今不得循例論罷。竝令該府稟處。松禾縣監沈定鎭。當初失囚之罪。已悉於前啓事。啓下矣。金樂淳李東植洪明浩田翊顯金光白等。以兼營將守令。俱在任所云。發遣府羅將。交代後拿來。沈定鎭。以地方官。莫重殺獄罪人。不善防守。有此逃失之擧。發遣府羅將拿來。柳文植雖已遞歸。亦難免稽捕之罪。一體拿問定罪。何如。傳曰。允。
정조 9년
事變假注書朴命燮啓曰。臣敬奉聖敎。馳往傳諭于仁川地鳥洞面。奉朝賀金致仁所住處。則以爲。臣爲省先墓。來住山下。不自意昏夜荒村。王人儼屈。傳宣聖敎。旣諭以通編役重。仍提臣先故。責臣以摠裁之事。是書也。雖合原續兩典而編成。又多有新增條例。則凡所考正。尤宜十分致愼。臣前旣承命。略有看閱。而至若摠裁主管。事面不輕。萬萬非衰耗如臣所可擬議。反復自量。仰塞無望。伏地惶蹙。不知攸達。史官又以口傳下敎。促臣上來。而賤疾泄症。跨歷冬春。乍因觸冒。如期復發。呻楚澌頓。姑無以自力。謹當另加調治。擬於三數日間復路云矣。敢啓。傳曰。知道。
정조 9년
校理趙弘鎭疏曰。伏以。臣所帶春秋館之任。與新除授左承旨趙興鎭。有從兄弟應避之嫌。官職避嫌。在下當遞。伏乞亟令該部。照例遞改。以存公格。千萬幸甚。答曰。省疏具悉。疏辭。下該曹。稟處。
정조 9년
乙巳二月二十五日辰時。上御春塘臺。內調馬試射入侍時。左承旨趙興鎭。檢校直提學徐有防。假注書李敬五。記注官金鳳顯。記事官李崑秀。以次進伏訖。上曰。承旨分詣毓祥宮延祐宮。奉審以來事。分付。賤臣承命出傳。還入進伏。上曰。入直各廳堂下武臣。皆令試射。諸武臣以次試射訖。上命書傳敎曰。近來武弁。抛置射技。看作羞恥事。春等專經講臣。當以射代試之意。纔有下敎。而今日因五日內調馬。且値令節召試。入直各廳堂下武臣矣。摠郞居首申啓文。武兼居首徐泰秀陞敍。部將曺命五。守門將金致斗。各其廳爲居首。又皆全布。而一是嶺南人。一是關西人云。合有收奬之擧。竝加資。今番此擧。槪因爲武弁知所聳勸。以此令諸武將知悉。各別勸課。朔試射。觀渠輩勤慢。亦當申飭設行。預令着意肄習。又命書傳敎曰。政官牌招開政。參議情理。勢難行公。與未肅拜參判許遞。前望單子入之。待下批。牌招察任。上曰。參判徐有防。參議趙鼎鎭出牌事。分付。又命書傳敎曰禁直諸臣。旣命應製。史官持此御題。往泮宮宣示。居齋儒生。皆令明日食後呈券。仍命書律賦賣花聲頒題訖。命書榻敎曰。史官二員待命。騎馬二匹立之。興鎭曰。昨有乙巳榜進士特資之命。此實出於念舊之聖意。而適聞畿伯之言。則乙巳榜武科人吳海淸。在於廣州云。回榜大小無異。故敢此仰達矣。上曰。令畿營。使之起送。可也。出擧條命書傳敎曰。向因大臣所奏。始聞有乙巳司馬人徐命鳳。伊後又聞有李聖源。俄又聞承宣言。又有同年武科人。纔令本道伯起送。大抵此榜之至今生存。豈不稀異。一猶可貴。況大小科榜之俱備者乎。舊甲重回。感慕之懷。無地可表。前此增階召見之擧。非但爲尊高年而已。其在記念之意。宜有一視之擧。外此或有同榜人之見漏。而未及登聞者。其令禮曹兵曹。知委京兆及諸道監司。遍問坊曲。勿論生進文武科。隨聞見草記。或狀聞後。仍令來待。又有貧不能致身者。給糧上送。病未能自力者。優給食物存問。竝與有無形止。具由以聞事。一體。分付。仍還內。諸臣以次退出。
정조 9년
乙巳二月二十五日酉時。上御誠正閣。召對奉審承旨同爲入侍時。右承旨朴天行。參贊官李祖源。檢校直閣徐龍輔。侍讀官趙弘鎭。檢討官李延伋。假注書洪義浩。編修官吳錫齡。記事官車亨衢。以次進伏訖。天行曰。臣承命馳往元陵。陵上丁字閣奉審無頉。仍爲奉審局內諸陵。則皆無頉矣。上曰。唯。仍命先退。弘鎭讀周禮。自惟王建國。止奚五人。上曰。下番年老眼昏。閣臣繼讀。可也。龍輔讀自大司徒之職。止國有常刑。祖源讀自小司徒之職。止令則達之訖。弘鎭曰。自古聖王。必先致意於重民之道矣。今以周禮一書論之。其許多節目。莫非爲民之政。而至若民數之拜受。尤見聖人重民之至意矣。惟我聖上。至誠愛民。凡係爲民之政。無所不容其極。臣固欽仰感歎。而若於民數拜受之義。推而廣之。益有勉焉。則此可爲國家生民之福。書曰。民惟邦本。本固邦寧。伏願深留聖意焉。上曰。所奏。好矣。延伋等曰。臣等別無可達之文義矣。上曰。政事望筒。催促入之。錫齡承命出。上曰。李東埴之本末。上番旣經繡衣。必當詳知矣。此人之於京來。非但屬遠而已。京來就捕。反有此人之功云。果然否。弘鎭曰。李東埴。果爲襄陽大族。而京賊則東埴之遠族也。且因東埴之橫罹被囚。仍爲京賊現捉之機。可謂有功而無累矣。上曰。然則此等之人。可奬不可廢也。仍命書傳敎曰。旣未分館。勢當區處。日前洞知其事實。可奬不可爲累。今因召對。聞玉堂上番之言。益知渠至今轗軻之爲冤悶。若不滌用。長在人鬼間。及第李東埴。令該曹區處。相當六品職。卽爲調用。又命書傳敎曰。兩司未署經。至於三人之多。在外大司諫許遞。今日政差出。與在京諸臺。待開門牌招。以爲推移署經之地。仍命退。諸臣以次退出。
정조 9년
行都承旨洪檢坐。左承旨趙興鎭坐。右承旨朴天行坐。左副承旨洪仁浩坐。右副承旨權以綱坐直。同副承旨李祖源坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
傳于李祖源曰。戶房承旨入侍。
정조 9년
傳于趙興鎭曰。明日由月覲門。當詣景慕宮展拜。該房知悉。
정조 9년
以右尹趙宗鉉牌不進推考傳旨。傳于李祖源曰。特除意在甄用。分義所在。焉敢違牌。此傳旨勿施。使之卽爲謝恩。
정조 9년
傳于洪仁浩曰。承旨與弘文提學入侍。
정조 9년
以大司憲李敬養牌不進推考傳旨。傳于趙興鎭曰。更爲牌招。
정조 9년
以執義李福徽。持平李庚運。獻納李延伋等牌不進罷職傳旨。傳于朴天行曰。只推。更爲牌招署經。
정조 9년
以司諫李敬一。獻納李延伋。執義李福徽。掌令朴長卨。持平李庚運牌不進罷職傳旨。傳于朴天行曰。只推。其中解由未出人勿拘。一體更爲牌招。使之署經。
정조 9년
李祖源。以禁衛營言啓曰。來三月當九番右部左司屬。全羅道五哨軍兵逢點實數。六百五十二名。已爲點閱整齊。來三月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 9년
李祖源。以禁衛營言啓曰。來五月當九番右部中司屬。全羅道五哨軍兵。來四月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 9년
李祖源。以御營廳言啓曰。本廳來三月四月兩朔應立右部中司屬。洪忠左道五哨軍兵六百七十名。已爲逢點整齊矣。三月初一日。與前司軍兵替代立番後。舊軍放送之意。敢啓。傳曰。知道。
정조 9년
李祖源。以御營廳言啓曰。本廳來五月六月兩朔應立右部右司屬。洪忠左道五哨軍兵。四月二十五日。京中逢點。五月初一日與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 9년
洪仁浩。以弘文館言啓曰。副校理鄭萬始。由限已過。與新除授校理嚴思憲。竝卽牌招察任。何如。傳曰。允。
정조 9년
洪仁浩。以弘文館言啓曰。新除授修撰李顯靖。時在慶尙道安東地。經筵入番事緊。請斯速乘馹上來事。下諭。傳曰。允。
정조 9년
李祖源。以備邊司言啓曰。因內弓房手本。以弓角不爲進排事。有下廟堂論理草記之命矣。當初筵稟變通。別成節目。亶出於矯捄貢弊。措備軍物之意。而纔過數年。如是拒納。貢人所爲。誠極痛駭。該曹之欲以生銅上下者。雖或差違於節目。莫重軍物之資。渠焉敢藉此而愆期不納乎。取考曹在文書。則用下餘儲之錢。未盡發賣之銅。其數有裕。亦足區處。令該曹劃給當等之價。以爲趁卽進排之地。何如。傳曰。分付戶曹。從長卽爲決給。以此觀之。生銅貿置。便作無用之貨。蓋因有入無出而然。不可不從近鑄錢。此則廟堂講究。後日次對。稟處。可也。
정조 9년
持平李庚運啓曰。臣姿性愚魯。言辭拙訥。淸朝耳目。本自不稱。而頃當國賊請討之日。猥隨諸臺爭執之後。兩日求對。未蒙召接之音。一箚聯籲。反召草率之譏。臺疏之論罷。已切愧恧。堂箚之請削。尤極嚴峻。僨誤之地。實難復叨。迷滯之見。已有自劃。不意柏府新命。遽在畿幕待罪之時。臣於是惝怳悸恐。繼之以悶隘而惶蹙也。鐵限自在。廉防難壞。而屢違召命。分義不敢。玆不得不冒沒出肅。而向來諸臣之與臣同罪者。皆因此遞解。則顧臣情勢。其何以獨自晏然。一刻仍據於臺次乎。請命遞斥臣職。答曰。勿辭。亦勿退待。
정조 9년
大司憲李敬養。司諫李敬一。持平李庚運。獻納李延伋。校理趙弘鎭。副校理鄭萬始。修撰成種仁。副修撰兪漢敬啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答曰。不允。
정조 9년
大司憲李敬養。司諫李敬一。持平李庚運。獻納李延伋啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請亟令王府夏賊之親屬奴傔。嚴加訊問。請亟寢夏賊子女待年用法及斗恒爲奴之命。仍令王府。劃卽正法。少洩一國臣民之憤。答曰。不允。
정조 9년
持平李庚運啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。快正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚嚴鞫得情。新除授掌令韓宗纘。時在洪忠道瑞山地。請斯速乘馹上來事。下諭。答曰。不允。下諭事。依啓。李魯春事。乍停旋發。此何擧措。不料臺風。自爾等壞了。爾等須諒之。仍傳曰。臺臣事。極爲寒心。爲先從重推考。
정조 9년
獻納李延伋啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請甲山府竄配罪人樂彬。亟令王府。設鞫嚴問。施以當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。新除授正言申光祐。時在原春道原州地。請斯速乘馹上來事。下諭。答曰。不允。下諭事。依啓。李魯春事。乍停旋發。此何擧措。不料臺風。自爾等壞了。爾等須諒之。仍傳曰。臺臣事。極爲寒心。爲先從重推考。
정조 9년
乙巳二月二十六日未時。上御重熙堂。承旨與弘文提學入侍時。左承旨趙興鎭。假注書李敬五。記事官李崑秀尹行任。弘文提學徐有隣。以次進伏訖。上曰。檢校直提學入侍。徐有防承命進伏。上命考試禁直文臣。居齋儒生應製試券。有隣等考試訖。命書傳敎曰。禁直文臣應製二上。行都承旨洪檢。左副承旨洪仁浩。詞藻韻致。雖謂之近來無此作。可也。甲乙之間。敲推未定。比較日欲書下。明日仕進時呈券。三上檢校直閣徐龍輔。紙五卷筆五枝墨三笏。草三上兵曹參知金履正。紙四卷筆四枝墨三笏。三中右副承旨權以綱。同副承旨李祖源。假注書李敬五。各紙三卷筆三枝墨二笏。草三中文學李尙度。紙二卷筆二枝墨一笏。三下校理趙弘鎭。紙一卷筆二枝墨一笏賜給。又命書傳敎曰。明日由月覲門。當詣景慕宮展拜。該房知悉。上曰。未肅拜同成均大司成。牌招察任。出榻敎又命書傳敎曰。今因居齋儒生應製。就見太學到記。則除非元居齋人外。無一人入來呈券者。前後勸課之擧。雖甚勤摯。而成效則如是漠然。泮製雖與賜第科試有異。在多士觀感之方。豈不思咸造之道乎。此後泮製時。應製原額。若又如前。則大司成難免不飭之責。齋任亦豈無罰。以此意。令泮長曉諭諸生。期有實效。明日當召試圓點儒生。分製講試取。依昨年例。泮堂率諸儒生。來待於集春門外事。分付。又命書傳敎曰。明日圓點儒生應製時試官。依再昨年例。以閣臣館堂。自本閣擬望受點。又命書傳敎曰。滯囚可悶。時囚。皆令今日捧供。待判下。以草記照律。上曰。漢城右尹。刑曹參判牌招。出榻敎仍命退。諸臣以次退出。
정조 9년
行都承旨李致中坐。左承旨趙興鎭坐。右承旨朴天行坐。左副承旨洪仁浩坐。右副承旨權以綱坐直。同副承旨李祖源坐直。注書朴能源病一員未差。假注書洪義浩仕李敬五仕直。事變假注書李德鉉仕。
정조 9년
權以綱啓曰。明日常參經筵。取稟。傳曰。停。
정조 9년
李祖源啓曰。司諫李敬一。持平李庚運。獻納李延伋。引避承批之後。不爲傳啓。直爲出去。事甚未安。推考警責。何如。傳曰。允。
정조 9년
李祖源啓曰。御營廳將官來言。本廳軍兵。日次私習云矣。敢啓。傳曰。知道。
정조 9년
傳于李祖源曰。出宮門路。以貳極門爲之。
정조 9년
以禮曹圓點儒生分製講儀註。傳于洪仁浩曰。此非賜第之科。儀註置之。
정조 9년
傳于李祖源曰。圓點儒生製講。當分所爲之。抄啓文臣應講人及玉堂。春坊上下番。皆以參考進參事。分付。
정조 9년
吏曹口傳政事。兵曹佐郞孫鎭翼。禮曹佐郞承膺祚相換。兼春秋單承膺祚。
정조 9년
傳于李致中曰。持平金熙朝許遞。使之應講。
정조 9년
承旨前望單子入之。李致中落點。
정조 9년
副摠管前望單子入之。具以謙落點。
정조 9년
兵曹口傳政事。副司果金熙朝。
정조 9년
兵曹參判前望單子入之。洪檢落點。
정조 9년
有政。吏批。判書李命植進。參判徐有防試官進。參議趙鼎鎭進。右副承旨權以綱進。以趙時俊爲兵曹判書。柳甲基爲持平。沈樂洙爲副修撰。金文淳爲禮曹參判。
정조 9년
以掌令朴長卨牌不進罷職傳旨。傳于朴天行曰。只推。
정조 9년
以校理嚴思憲牌不進罷職傳旨。傳于洪仁浩曰。只推。
정조 9년
權以綱。以弘文館言啓曰。校理嚴思憲。旣有只推之命。卽爲牌招察任。何如。傳曰。允。
정조 9년
李祖源啓曰。明日次對。兩司當爲進參。除在外疏批未下及未署經外。未肅拜呈告人員。竝待開門牌招。何如。傳曰。允。
정조 9년
傳于李祖源曰。此人固有可取。今日筵奏。又甚可嘉。兵曹參知金履正。內下弦弓一張賜給。
정조 9년
傳于李祖源曰。未下直守令。明日辭朝。
정조 9년
以全羅監司狀啓。三月令進上洗鱗石首魚。節候尙早。限內不得封進。惶恐待罪事。傳于李祖源曰。勿待罪事。回諭。
정조 9년
李祖源。以御營廳言啓曰。今二月二十七日景慕宮展拜時。依兵曹節目。集春營入直軍二十名除出。領軍把摠安允奭。哨官趙學枋率領。月覲門左邊設布帳外排立。東營入直軍三十名。入直把摠李煥。哨官丁麟泰率領。宮大門外把守。而竝待標信出用。解嚴後還入直間。集春營哨官趙匡國。東營哨官金鍾翕代直之意。敢啓。傳曰。知道。
정조 9년
李祖源。以禮曹言啓曰。取考謄錄。則戊辰年太廟告祭親行時。無省牲省器磨鍊之事矣。今此景慕宮告由祭親行時。省牲省器之節。何以爲之乎。敢稟。傳曰。勿爲磨鍊。